Sporočilo za javnost

**Novela zakona o minimalni plači – ideološki sladkorček v gospodarski motor**

**Ljubljana, 23. maj 2019 – Po izračunih GZS bo v 2020 kot posledica učinkovanja novele zakona o minimalni plači 51 odstotkov zaposlenih prejemalo doplačila do minimalne plače. »Politika je s sprejetjem enega samega nepremišljenega zakona, ki ni usklajen ne s pravnim redom, ne s socialno ali z ekonomsko logiko, in ki ni ponudil enega samega izračuna učinkov, izpostavila zaposlene, podjetja in državljane velikim tveganjem. Jeseni 2018 smo bili priče teptanju temeljev družbenega dogovarjanja in učinki tega bodo daljnosežni. Čutili jih ne bomo samo v gospodarstvu,« je bila glede novele zakona o minimalni plači jasna generalna direktorica GZS, mag. Sonja Šmuc na današnjem posvetu GZS, ki se ga je udeležilo prek 200 udeležencev.**

Generalna direktorica GZS mag. **Sonja Šmuc** je uvodoma poudarila, da GZS nikoli ni nasprotovala rednemu letnemu usklajevanju minimalne plače. Nikakor pa se ne »*moremo sprijazniti z grobim posegom v plačni sistem, ki ruši plačna razmerja v podjetjih in jemlje dogovarjanje o plačni politiki iz rok delodajalcev in sindikatov.«* Sprejeta novela zakona o minimalni plači bo prizadela predvsem ranljive posameznike, manj produktivna podjetja in panoge z visokim deležem stroškov dela v prodaji, pa tudi manj ranljive subjekte. Politika se je vmešala v trg dela kljub temu, da ta več kot deluje. Lani smo dosegli rekordno zaposlenost, masa plač v gospodarstvu se je v zadnjem desetletju povečala za 24 %, število prejemnikov minimalne plače pa je do letos upadalo. Za stroške dela je šlo lani v gospodarstvu že skoraj 14 mrd evrov. Zaradi te rasti je proračun na rekordni ravni, ravno tako pokojninska in zdravstvena blagajna. Potrebe po spremembi ureditve minimalne plače ni bilo, saj je bila in ostaja najvišja v Evropi v razmerju do povprečne plače. Kljub temu se del politike ni mogel upreti skušnjavi, da ideološke sladkorčke natrese v gospodarski motor. »*Ob**objavi vizije doseganja 60.000 evrov povprečne DV na zaposlenega do leta 2025 si na GZS nismo predstavljali, da bi ta cilj realizirali po brutalni poti brisanja panog z nižjo dodano vrednostjo. Zavzemamo se za rast dodane vrednosti v vseh panogah, ne samo visokotehnoloških. Zarezati v družbeno tkivo je lahko, pozdraviti ga, pa dolgotrajen in boleč proces. Tega nam ni treba, zato pozivamo: ne storimo napake, ki bo povzročila povsem nepotrebno razdejanje v velikem delu gospodarstva in v marsikateri družini,*« je zaključila.

Minimalna plača se mora usklajevati s predhodnim posvetovanjem socialnih partnerjev, meni dr. **Katarina Prebil**, direktorica Pravne službe GZS. Ni problem v zviševanju zneska minimalne plače, če se pri tem sledi ciljem in namenu vzpostavitve sistema minimalne plače, če je spoštovan socialni dialog in obstajajo utemeljene strokovne podlage, da država poseže v plačne sisteme podjetij. Sprašuje se, kakšno strokovno podlago je imela država, da je že v letu 2018 določila višino minimalne plače za leto 2020. Nespoštovanje socialnega dialoga vodi v centralno oblastno vodenje in nadzor gospodarstva. Oblastno delovanje brez strokovnih podlag, brez analitičnega razmisleka, vodi v nenadzorovano spreminjanje poslovnega okolja, ki ima lahko nepopravljive posledice in povzroči škodo na kratek in dolgi rok, je dodala.

**Bojan Ivanc**, glavni ekonomist pri Analitiki GZS, je povedal, da se je v zadnjih letih v Sloveniji razmerje med minimalno in povprečno plačo zvišalo, in sicer s 44,2 % minimalne plače (2009) na 54,1 % (2018). V letu 2018 je bila Slovenija na 1. mestu po deležu minimalne plače v povprečni plači. S 1. januarjem 2020 pa se bo razmerje med minimalno in povprečno plačo dvignilo še za 1 odstotno točko na 55 %. Dejstvo je, da minimalna plača povzroča uravnilovko in manjša delež mase plač za variabilno nagrajevanje. Pojasnil je, da se v obdobju nižjih cen (deflacije) minimalna plača ni znižala, kar pomeni, da je njena realna kupna moč porasla tudi takrat. V obdobju od 2009 do 2019 je bila sicer kupna moč minimalne plače realno višja za 34 odstotkov, medtem ko so cene porasle le za 12,2%. Jasno je izpostavil, da minimalna plača ni tržni inštrument (kot denimo povprečna plača) ter otežuje zaposlovanje v času nizke ali morebiti negativne nominalne gospodarske rasti.

Samostojna svetovalka v Pravni službi GZS **Cvetka Furlan** je predstavila na GZS izvedeno analizo, v kateri je sodelovalo 48 podjetij iz 17 različnih dejavnosti, ki so zaposlovala 16.446 ljudi. Vzorec je pokazal, da se bo 42 % podjetjem iz vzorca obračunska kategorija bruto plače 1 na mesečni ravni povečala do 3 %. Pri 29 % podjetij se bo masa bruto plač povečala med 3 do 6 %, pri 10 % pa med 6 in 9 %. Pri skoraj 19 % podjetij se bo v letu 2020 masa plač povečala nad 9 %. Slednjim se bodo stroški dela v enem letu povečali za vrednost ene dodatne mesečne plače, torej kot bi morali izplačati 13 plač v letu, je pojasnila. Spremembe pa bodo velike tudi pri številu zaposlenih, ki bodo prejemali dodatek do minimalne plače. Dodatek do minimalne plače je v letu 2018 prejemalo 14 % zaposlenih, v letu 2020 naj bi se to število povečalo na 51 % zaposlenih. Podjetja so v anketi navedla, da bo prišlo ob uveljavitvi določb ZMP v letu 2020 in spremembi strukture minimalne plače posledično do dviga nekaterih cen vhodnih materialov in storitev pri dobaviteljih, kar bo imelo za posledico tudi dvig ostalih stroškov poslovanja. Kot možne ukrepe so navedla pospešeno avtomatizacijo delovnih mest, kjer je to izvedljivo; optimizacijo ostalih stroškov poslovanja; spremembo sistemov nagrajevanja v podjetju, pa tudi pospešeno selitev enostavnih delovnih mest iz Slovenije ter ustrezno prilagoditev števila zaposlenih.

Red. prof. dr. **Milan Vodopivec** iz Fakultete za management Univerze na Primorskem je predstavil rezultate večletne študije dolgoročnih učinkov povečanja minimalne plače na zaposlenost in poslovanje podjetij v Sloveniji. Jasno je izpostavil, da je manevrski prostor za zvišanje minimalne plače omejen, hkrati pa visoka rast povzroča negativne učinke pri zaposlovanju. Povečanje minimalne plače v 2010 je prispevalo k zmanjšanju zaposlenosti in k večji brezposelnosti, posledično se ni izkazal kot ukrep za zmanjševanje revščine. Večji kot je bil pritisk na posamezno podjetje po dvigu minimalne plače, večja je bila verjetnost, da podjetje ni preživelo, je pokazala predstavljena študija.

Tudi izr. prof. dr. **Anže Burger** iz Fakultete za družbene vede Univerze v Ljubljani je potrdil, da učinki dviga minimalne plače niso le v povečanju plač neposrednim prejemnikom, ampak obstaja tudi vrsta širših negativnih učinkov. Tako je med možnimi posledicami navedel večanje brezposelnosti, zmanjšanje števila novih zaposlitev v podjetjih, zmanjšanje kroženja med podjetij in hitrejšo selitev dela proizvodnje v tujino. Tudi večina tujih študij kaže, da previsok dvig minimalne plače vodi v povečanje brezposelnosti ter omejuje zaposlovanje mladih, povečuje stopnjo kriminala ter krepi uveljavljena podjetja z monopolno pozicijo.

Po primerjavah minimalne plače v članicah EU-28 Slovenija izstopa. Po razvitosti smo pod povprečjem EU, pri minimalni plači pa smo, še posebej merjeno prek paritete kupne moči, tik za najbolj razvitimi, pravi red. prof. dr. **Janez Malačič** iz Ekonomske fakultete Univerze v Ljubljani. (Pre)visoka minimalna plača je dejansko uzakonjena uravnilovka. Dolgoročno bo vpliv takšne politike neugoden, saj vodi v neracionalno rabo dela in drugih virov v gospodarstvu, s tem pa do počasnejše rasti.

Na Statističnem uradu Republike Slovenije so izvedli simulacijo števila zaposlenih oseb, ki so (oz. bi) prejele plačo na ravni minimalne plače, ob upoštevanju zakonsko predpisanih vrednosti minimalne plače, veljavnih v letih 2018, 2019 in 2020, pravi direktorica **Genovefa Ružić.** Po teh simulacijah se v letu 2020 pričakuje4-krat več prejemnikov minimalne plače. Povečuje se tudi koncentracija števila zaposlenih, ki bodo prejemali plačo nekaj evrov nad minimalno plačo. Plačna kompresija je torej pri nizko plačanih zaposlenih zelo visoka.

Gospodarstveniki so bili v razpravi izjemno kritični do novele zakona, ki bo povzročila še večjo uravnilovko. Porušila se bodo plačna razmerja med zaposlenimi znotraj podjetij. To bo pripeljalo do popolne nemotiviranosti zaposlenih. V lesni in pohištveni industriji bo lahko izgubljena tudi tretjina delovnih mest. Povečali se bodo stroški komunalnih dejavnosti, kar bo za seboj potegnilo rast cen komunalnih storitev za vsa gospodinjstva med 16 in 18 %, kar bo vplivalo tudi na višjo inflacijo. Pri dvigu minimalne plače so opozorili na visoko obremenjenost le-te v primerjavi z drugimi plačami, in sicer predvsem zaradi dvigovanja minimalnih prispevkov, ki morajo biti obračunani pri minimalni plači. Velik del dviga minimalne plače pobere država. »Zakon je slab. Nikogar ne bo, ki bi bil zmagovalec,« je med razpravo komentirala generalna direktorica GZS Sonja Šmuc.

Dodatne informacije: mag. Tajda Pelicon, 01 5898 136